“Kunú bɔ́n bə́ Ísraɛ̂l ábə Madiânit, abǒg te wǎyi kə́ kɔ́b éḿbōe” 3Ńdɔ̄ Mósɛs a dzó ai ayɔŋ Ísraɛ̂l nâ: “Bod bəvɔ́g yā ábə̄ mínā bə́ kōmə́zán bitá, bə́ kə kun Ńtondôbə á Madiân. 4Myǎyi lóm á ébəgá Ísraɛ̂l ésə akúda bod á bītá.” 5Ńdɔ ǹkunda bɔ́n bə́ Ísraɛ̂l ó ngávə́ anə́ ébəgá akúda m̀bɔ́g, bod bakúda awômo ai bə́bɛ̄ bə́ kōmə̄zán fɔ̄ɔ̄ ásū bítá. 6Ńdɔ̄ Mósɛs a ngálom bɔ̄ á bītá á ébəgá ésə akúda bod, ńdɔ a ngábág bɔ̄ Pinhas, mɔ́n Eleazâr, fada m̀bəgə bibəlǎn yā ḿfūfúb ndá ai é tɔ́ŋ bálɔ́ŋ. 7Ńdɔ̄ bə́ ngálúman ai Madiân anə́ Ńtondôbə a ngábéndē Mósɛs, bə́ wê fɔ́ɔ́ á ńnam fám ésə. 8Bə́ wé fɔ̄ɔ̄ fə miǹkúkúmá yā Madiân, Ewi, Rɛkem, Tsur, Hur ai Rɛva, miǹkúkúmá Bəmadiânit mítán. Ńdɔ̄ fə̄ bə́ ngáwé Balaam mɔ́n Béor. 9Ńdɔ̄ bɔ́n bə́ Ísraɛ̂l bə́ ngábi biníngá ai bɔ́n bábán, bə́ ngasa biyə́m byábán bísə miǹkundá bíyə́m myábán ai byə́m byábán bísə. 10Bə́ ngádígi bətísɔn bábán bə́sə ai bitɔbɔgɔ byábán. 11Ńdɔ̄ bə́ ngáman tɔ́í byém bí ńsa bísə é byə́m bísə̄ bə́ ngábi miǹkóm biyə́m ai bod. 12Ńdɔ̄ bə́ ngákə ai miǹkóm, ai byə́m bí ńsa bísə̄ ábə̄ Mósɛs, fada Eleazâr ai ekóán bɔ́n bə́ Ísraɛ̂l bə́sə ḿfág bə́ ngábə́, á mīḿbígílí yā Moab, babi ai ǹtság Yórdǎn yā Yēríko.